32006L0127
L 343/82
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2006/127/EО НА КОМИСИЯТА
от 7 декември 2006 година
за изменение на Директива 2003/91/ЕО на Съвета за установяване на мерки за прилагане на член 7 от Директива 2002/55/EО на Съвета по отношение на минимално изискваните характеристики, които следва да бъдат обхванати от изпитването, и минималните условия за изпитване на някои сортове зеленчукови видове
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2002/55/EО на Съвета от 13 юни 2002 г. относно търговията със семена от зеленчукови култури (1), и по-специално член 7, параграф 2, букви а) и б) от нея,
като има предвид, че:
(1)
Директива 2003/91/EО на Комисията (2) е приета за да гарантира, че сортовете, които държавите-членки включват в техните национални каталози, отговарят на насоките, създадени от Службата на Общността за сортовете растения (CPVO) по отношение на характеристиките, които трябва да бъдат покрити като минимум от изпитването и минимума условия за изпитване на сортовете, доколкото тези насоки са създадени. За други сортове директивата предвижда, че се прилагат насоките на Международния съюз за закрила на новите сортове растения (UPOV).
(2)
CPVO и UPOV са издали допълнителни насоки за някои други видове и са актуализирали съществуващите.
(3)
Обхватът на Директива 2002/55/EО е разширен, с цел да покрие нови видове.
(4)
Директива 2003/91/EО следва да бъде съответно изменена.
(5)
Мерките, предвидени в настоящата директива, са в съответствие със становището на Постоянния комитет по посевен и посадъчен материал за земеделието, цветарството и горско стопанство,
ПРИЕ НАСТОЯЩАТА ДИРЕКТИВА:
Член 1
Приложения I и II към Директива 2003/91/EО се заменят с текста в приложението към настоящата директива.
Член 2
За изследвания, които са започнали преди 1 юли 2007 г., държавите-членки могат да решат да прилагат Директива 2003/91/EО във версията, прилагана преди нейното изменение с настоящата директива.
Член 3
Държавите-членки приемат и публикуват, най-късно до 30 юни 2007 г., законовите, подзаконовите и административните разпоредби, необходими за да се съобразят с настоящата директива. Те незабавно съобщават на Комисията текста на тези разпоредби и таблица за съответствиеа между тези разпоредби и настоящата директива.
Те прилагат тези разпоредби от 1 юли 2007 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при тяхното официалното им публикуване. Условията и редът на позоваване се определят от държавите-членки.
Член 4
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 5
Адресати на настоящата директива са държавите-членки.
Съставено в Брюксел на 7 декември 2006 година.